Janek Mäggi mängimas Eesti meistrivõistlustel 64-ruudulises kiirkabes 8. septembril 2013
**Janek Mäggi** (sündinud 5. septembril 1973) on eesti poliitik, ettevõtja, suhtekorraldaja, luuletaja, publitsist ja kabetaja. 2. maist 2018 kuni 29. aprillini 2019 oli ta riigihalduse minister.

Haridus
-------

Janek Mäggi on lõpetanud 1999. aastal Õigusinstituudi õigusteaduse erialal.

Töökäik ja ettevõtlus
---------------------

1994–1997 töötas Mäggi ajakirjanikuna ajalehes Äripäev, 1997–2000 Eesti Ühispanga (hilisema SEB Panga) asepresidendina ning 2001–2002 Eesti Televisioonis 2002. aasta Eurovisiooni lauluvõistluse internetivärava juhina ning 2008. aasta kevad- ja sügishooajal majandussaate "Miljon senti" saatejuhina.

Janek Mäggi on asutanud suhtekorraldusfirma Powerhouse. Selle kaudu on ta nõustanud 2001. aastal Tunne Kelamit Isamaaliidu presidendikandidaadi valimistel (suurkogul võitis napilt Peeter Tulviste) ning Eesti 2016. aasta presidendikandidaati Siim Kallast presidendiks kandideerimisel. Samuti nõustas Mäggi firma Tartu Ülikooli Kliinikumi Valga ja Põlva haiglate sünnitusosakondade sulgemisel

Poliitiline tegevus
-------------------

Varem on Mäggi poliitiline tegevus piirdunud poliitilise suhtekorraldusega. 2018. aasta aprillis, kui peaminister Jüri Ratas tegi Mäggile ettepaneku asuda riigihalduse ministriks ametist lahkuva Jaak Aabi asemel, esitas Mäggi avalduse Keskerakonda astumiseks. Ta on Eesti Keskerakonna liige alates 30. aprillist 2018.

Ta kandideeris 2023. aasta valimistel Riigikokku, kogus valimisringkonnas nr 5 (Hiiu-, Lääne- ja Saaremaa) 127 häält ning ei osutunud valituks.

Ühiskondlik tegevus
-------------------

Janek Mäggi on alates 2005. aastast Tallinna Lastehaigla Toetusfondi nõukogu esimees. Aastatel 1999–2015 oli ta Eesti Kabeliidu president ja aastail 2007–2017 Euroopa Kabekonföderatsiooni (EDC) president. 2017. aastal valiti ta Ülemaailmse Kabeföderatsiooni (FMJD) presidendiks.

2018. aastal asutasid Mäggi, Indrek Laul, Väino Kaldoja ja Urmas Viilma sihtasutuse EELK Toetusfond, Mäggi valiti fondi nõukogu aseesimeheks. 2015. aasta septembrist on ta Eesti Kunstiakadeemia kuratooriumi aseesimees.

Seisukohti
----------

Sageli ajakirjanduses arvamuslugude ja eksperthinnangutega esinev Mäggi on tuntud ekstsentriliste sõnavõttude poolest. Nii näiteks teatas ta 2010. aastal meeste tervise teemalisel konverentsil esinedes, et naiste jaoks on suur viga, kui nad käivad ülikoolis magistrantuuris, teevad karjääri ja alles seejärel saada lapsi: "40 on utreeritud, aga kui te 30-selt hakkate endale meest otsima, siis te muidugi ei leia - see rong on lootusetult läinud."

2007. aastal kirjutas Mäggi Postimehe arvamusloos "Kroon devalveerub niikuini": "Ühel hetkel muutub krooni suhe euro suhtes majanduslikult väljakannatamatuks ning kroon tuleb elujõu säilimiseks devalveerida. Seda nii juhul, kui tahame euroga liituda, kui ka siis, kui ei taha." Eesti krooni siiski ei devalveeritud ning eurole mindi üle 2011. aastal krooni ametliku kursi alusel.

2021. aastal avaldas Delfi Mäggi arvamusloo kus ta päästjate ja õpetajate palganõudmiste taustal soovitab muuhulgas neile, kes avalikus sektoris palgaga rahul ei ole, ja soovivad ostujõulisemat palka, proovida ettevõtja elu või erasektorit.

Looming
-------

Mäggi on kirjutanud luulet, laulutekste ja filmistsenaariume ning juhtinud telesaateid.

### Luulekogud

* "Ood rõõmule" (2000)
* "Hinge pealt ära" (2009)

Viited
------

1. ↑  Elektrooniline Riigi Teataja. Vabariigi Presidendi 02.05.2018 otsus nr 248 "Muudatuste tegemine Vabariigi Valitsuse koosseisus". Avaldamismärge: RT III, 03.05.2018, 1.
2. ↑  XIII Riigikogu stenogramm. 2. mai 2018. Päevakorrapunkt: "Ministrite ametivanne".
3. 1 2 3 4 5 6  Janek Mäggi Powerhouse'i kodulehel (vaadatud 28.04.2018)
4. ↑  Janek Mäggi ja Toomas Lepp tahavad majandussaadet teha SL Õhtuleht, 27.04.2001 (vaadatud 28.04.2018)
5. ↑  Tarmo Vahter EE Reporter: Operatsioon "Pets Ruulib" Eesti Ekspress, 15.06.2001 (vaadatud 28.04.2018)
6. ↑  Kahe pere lahing Kadrioru pärast. Eesti Ekspress, 21. september 2016
7. ↑  Margus Saar Mäggi sünnitusosakondade sulgemisest: inimesed sünnitavad ka põllul või autos ERR ("Aktuaalne kaamera" ETV) 27.04.2018 (vaadatud 28.04.2018)
8. ↑  Riigihalduse ministriks on tõusmas PR-ettevõtja Janek Mäggi, 19/11/2018.
9. ↑  "Äriregistri teabesüsteem. Erakondade liikmete nimekirjad. Päring: MÄGGI, Janek". Originaali arhiivikoopia seisuga 2. mai 2018. Vaadatud 2. mail 2018.
10. ↑  Janek Mäggi loovutab Eesti Kabeliidu presidendi teatepulga Kabeuudised, 5. detsember 2014 (vaadatud 28.04.2018)
11. ↑  Janek Mäggi valiti Maailma Kabeföderatsiooni presidendiks Kabeuudised, 7. oktoober 2017 (vaadatud 28.04.2018)
12. ↑  VANA KULD. Janek Mäggi: 30-aastaselt on vallalise naise rong läinud Postimees, 28. aprill 2018 (vaadatud 28.04.2018)
13. ↑  Krister Kivi, Kadri Kõusaar Meenutuseks: põllu peal sünnitamisest rääkiv Janek Mäggi kuulutas omal ajal, et 30-aastaselt on vallalise naise rong läinud Delfi, 28.04.2018 (vaadatud 28.04.2018)
14. ↑  Janek Mäggi: Kroon devalveerub niikuinii Postimees, 13. märts 2007 (vaadatud 28.04.2018)
15. ↑   Mäggi: inimestele tuleb maksta nii vähe palka kui võimalik, siis toimib hästi nii riik kui firma EPL, 23. September 2007 (vaadatud 23.09.2021)

Välislingid
-----------

|  |  |
| --- | --- |
|  | Tsitaadid Vikitsitaatides: **Janek Mäggi** |

* Janek Mäggi Kabeliidu saidil